កម្ពុជា​ធ្វើ​​គោល​នយោបាយ​​ជំរុញ​ការងារ​​សម្រាប់​ពលករ​ខ្មែរ​​នៅ​ក្រៅ​ប្រទេស
មាន​ពលករ​កម្ពុជា​ស្រប​ច្បាប់​ចំនួន​ប្រមាណ​៣៨៧៧០​នាក់​កំពុង​តែ​ធ្វើការ​នៅ​ក្រៅ​ប្រទេស​។
ភ្នំពេញ៖ ប្រទេសកម្ពុជា បានបង្ហាញគោលនយោបាយថ្នាក់ជាតិមួយ នៅថ្ងៃនេះសំដៅជំរុញទីផ្សារការងារនៅក្រៅប្រទេសឲ្យបានច្រើនថែមទៀតសម្រាប់ពលករ។ ប្រទេសកម្ពុជាមានគោលដៅពង្រីកទីផ្សារការងារសម្រាប់ពលករទៅក្រៅប្រទេសជាបន្ថែមទៀត  ខណៈពេលដែលប្រទេសដ៏ក្រីក្រមួយនេះ មានក្រុមយុវជនប្រមាណជា៣០ម៉ឺននាក់ ត្រូវការការងារ ធ្វើជារៀងរាល់ឆ្នាំ។ នៅក្នុងសៀវភៅគោលនយោបាយស្តីពីទេសន្តរប្រវេសន៍ការងារសម្រាប់កម្ពុជា ដែលចេញផ្សាយជាសាធារណៈក្នុងទីក្រុងភ្នំពេញនៅថ្ងៃអង្គារ៍នេះ រដ្ឋាភិបាលកម្ពុជាសរសេរថា «ត្រូវពង្រឹងសេវាកម្មជ្រើសរើសពលករទាំងតាមរយៈក្រុមហ៊ុនឯកជន និងតាមរយៈស្ថាប័នរដ្ឋ ហើយត្រូវពង្រីកទីផ្សារការងារទៅក្រៅប្រទេសសម្រាប់ពលករកម្ពុជា»។ យោងតាមរបាយការណ៍របស់លោកសេង សក្តា អគ្គនាយកនៃក្រសួងការងារ និងបណ្តុះបណ្តាលវិជ្ជាជីវៈ បានឲ្យដឹងថា មានពលករកម្ពុជាស្របច្បាប់ចំនួនប្រមាណ៣៨៧៧០នាក់កំពុងតែធ្វើការនៅក្រៅប្រទេស ក្នុងនោះមានប្រទេសថៃ ម៉ាឡេស៊ី ជប៉ុន និងប្រទេសកូរ៉េខាងត្បូង។ ពួកគេភាគច្រើន កំពុងតែបម្រើការនៅក្នុងវិស័យឧស្សាហកម្មធុនតូច និងមធ្យមក្នុងវិស័យនេសាទ និងបម្រើការនៅក្នុងផ្ទះជាដើម។ លោក វង់ សូត រដ្ឋមន្ដ្រីក្រសួងការងារ និងបណ្ដុះបណ្ដាលវិជា្ជជីវៈ បានមានប្រសាសន៍ក្នុងសន្និសីទកាសែតស្តីពីការផ្សព្វផ្សាយសៀវភៅគោលនយោបាយស្តីពីទេសន្តរប្រវេសន៍ការងារសម្រាប់កម្ពុជា នៅថ្ងៃនេះថា ពលករកម្ពុជាដែលកំពុងតែធ្វើការនៅក្រៅប្រទេសនេះ នៅមានចំនួនតិចតួចនៅឡើយ។ «ប្រទេសយើងមានពលករប្រមាណម៉ឺននាក់ចេញទៅធ្វើការនៅក្រៅប្រទេស។ បើប្រៀបធៀបទៅនឹងបណ្តាប្រទេសមួយចំនួន វានៅតិចតួចណាស់។ ប្រទេសគេមានរហូតដល់ទៅបញ្ជូនពលករទៅក្រៅប្រទេសរាប់លាននាក់»។ នៅប្រទេសកម្ពុជា វិស័យកាត់ដេរសម្លៀកបំពាក់បានស្រូបយកកម្លាំងពលកម្មនាំមុខគេរហូតទៅដល់ជិត៤០ម៉ឺននាក់ រីឯទីផ្សារការងារនៅក្រៅប្រទេសបានឈរនៅក្នុងលំដាប់ទី២។ របាយការណ៍របស់អង្គការសហប្រជាជាតិស្តីពីការវិភាគស្ថានភាពយុវជននៅកម្ពុជាកាលពីឆ្នាំ២០០៩ បានបង្ហាញថា យុវជនចំនួនប្រមាណ ៣០ម៉ឺននាក់ ត្រូវការការងារជារៀងរាល់ឆ្នាំ ហើយចំនួននេះអាចនឹងកើនឡើងរហូតទៅដល់ ៤០ម៉ឺននាក់ នៅក្នុងអនាគតដ៏ខ្លីខាងមុខ។ លោកសេង សក្តា អគ្គនាយកក្រសួងការងារ និងបណ្តុះបណ្តាលវិជ្ជាជីវៈ មានប្រសាសន៍ថា ប្រទេសកម្ពុជាកំពុងតែសម្លឹងទៅរកទីផ្សារនាំពលករទៅកាន់ប្រទេសគុយវែត ទៅកាន់កោះហុងកុង និងទៅកាន់ប្រទេសសឹង្ហបុរីផងដែរ៕